钦定古今图书集成/明伦汇编/闺媛典/第287卷 > 皇清二十 > 谢弘功继妻徐氏
## 钦定古今图书集成/明伦汇编/闺媛典/第287卷 > 皇清二十 > 谢弘功继妻徐氏

按《上虞县志》：“徐氏，诸生谢弘功继妻。功年少丧偶，苦志笃学，明经徐斗祥赘以为婿。甫一载，功病剧，氏急举病者于归。功没，哀毁恸绝，欲与俱死。姑丁氏劝止之，氏无出。前室子方三岁，氏鞠育训诲尢挚，侍姑孝养甚周，跬步不离房闼四十载。姑年八十一，夕梦神人告氏曰：‘七月初五夜，家有天灾，醒即记之’。” 及期，楼焚，迫姑卧室。氏携侄妇葛氏，冲火掖姑，得脱。赀贿尽付祝融，无少憾。因奉姑挈子移居斗室，供膳益虔。子文澜，积学力行，克遵母训。